《寿陈监丞》
宋代·叶寘

岷峨之秀如云起，前有三苏后三李。
三苏专以节行闻，三李相承最工史。
两家百年成美谈，盛事胡不云东南。
春风楼前拥三山，秀出君家父子三。
玉佩琼琚词大放，宏博取科迹相望。
縯纶妙体王者言，下笔仍裁舍人样。
君於兄弟尤白眉，天质宽厚心平夷。
如舟万斛方整棹，驾扬稳听天风吹。
道山蓬莱陈几席，自当席草宫门北。
玉堂深处觉天低，金锁开时分夜直。
人生穷达惟两途，富贵外物如锱铢。
生朝相祝何所如，导引愿与栾城俱，
名节要当参和苏。凛然天然相终始，
何独扁舟载五湖。

作者简介：叶寘，字子真，号坦斋，池州青阳（今属安徽）人。与洪咨夔、魏了翁多唱酬（《平斋文集》卷七《九华叶子真有诗见寄因和酬》、《鹤山集》卷一一《次韵九华叶寘见思鹤山书院诗》）。后以荐为池州签判（《宋诗纪事补遗》卷八一）。有《爱日斋丛钞》十卷、《坦斋笔衡》一卷（《千顷堂书目》卷一二），已佚。清四库馆臣据《永乐大典》辑《爱日斋丛钞》为五卷。今录诗五首。